ಹಾಲು ಖರೀದಿ ದರ 2 ಕಡಿತಗೊಳಿಸಿದ ತುಮಕೂರು ಹಾಲು ಒಕ್ಕೂಟ ತುಮಕೂರು: ಹಾಲು ಪೂರೈಕೆಯಲ್ಲಿ ಏರಿಕೆ ಹಾಗೂ ಸಾಕಷ್ಟು ಪ್ರಮಾಣದಲ್ಲಿ ಹಾಲು ಉಳಿಯುತ್ತಿದ್ದು, ತುಮಕೂರು ಹಾಲು ಒಕ್ಕೂಟ ತುಮುಲ್ ಇದೀಗ ಮತ್ತೆ ಹಾಲಿನ ಖರೀದಿ ದರವನ್ನು ಲೀಟರ್ಗೆ 2 ಇಳಿಸಿದೆ. ಪ್ರಸ್ತುತ ಹಾಲಿನ ಸಹಕಾರ ಸಂಘಗಳಿಗೆ ಪ್ರತಿ ಲೀಟರ್ಗೆ 23.73 ಹಾಗೂ ರೈತರಿಗೆ 23 ನೀಡುತ್ತಿದೆ. ಇದು ಆ. 16ರಿಂದಲೇ ಜಾರಿಗೆ ಬಂದಿದೆ. ಜೂನ್ನಿಂದ ಈಚೆಗೆ 3 ಬಾರಿ ಹಾಲಿನ ಖರೀದಿ ದರ ಇಳಿಸಿದಂತಾಗಿದ್ದು, ಮಾರ್ಚ್ನಲ್ಲಿ ಪ್ರತಿ ಲೀಟರ್ಗೆ 28.50 ನೀಡಲಾಗುತ್ತಿತ್ತು. ಜೂನ್ನಲ್ಲಿ ಪ್ರತಿ ಲೀಟರ್ ಖರೀದಿ ದರವನ್ನು 1.50 ಇಳಿಸಲಾಗಿತ್ತು. ನಂತರ ಜುಲೈನಲ್ಲಿ ಎರಡನೇ ಬಾರಿಗೆ 2 ಇಳಿಸಿ ಪ್ರತಿ ಲೀಟರ್ಗೆ 25 ನೀಡಲಾಗುತ್ತಿತ್ತು. ಆದರೆ, ಇದೀಗ ಮತ್ತೆ 2 ಕಡಿಮೆ ಮಾಡಿದ್ದು, ಲೀಟರ್ಗೆ 23 ನೀಡಲಾಗುತ್ತಿದೆ. ಕಳೆದ ಮೂರು ತಿಂಗಳ ಅವಧಿಯಲ್ಲಿ ಲೀಟರ್ಗೆ 5.50 ಇಳಿಕೆ ಮಾಡಿದಂತಾಗಿದೆ. ಪ್ರಸ್ತುತ ತುಮುಲ್ಗೆ ಪ್ರತಿದಿನ 8.70 ಲಕ್ಷ ಲೀಟರ್ ಹಾಲು ಪೂರೈಕೆಯಾಗುತ್ತಿದ್ದು, ಹೆಚ್ಚಿನ ಪ್ರಮಾಣದ ಹಾಲು ಉಳಿಯುತ್ತಿದೆ. ಹಾಲಿನ ಪೌಡರ್, ಬೆಣ್ಣೆ ತಯಾರಿಕೆಗೆ ಬಳಸಿಕೊಳ್ಳಲಾಗುತ್ತಿದ್ದು, ಇದರಿಂದ ನಷ್ಟ ಹೆಚ್ಚಾಗಿದೆ. ತುಮುಲ್ನಲ್ಲಿ 2,900 ಮೆಟ್ರಿಕ್ ಟನ್ ಪೌಡರ್, 900 ಮೆಟ್ರಿಕ್ ಟನ್ ಬೆಣ್ಣೆ ಶೇಖರಣೆಯಾಗಿದೆ.ಇದರ ಅಂದಾಜು ಮೌಲ್ಯ 60 ಕೋಟಿ ಎಂದು ತುಮುಲ್ ವ್ಯವಸ್ಥಾಪಕ ನಿರ್ದೇಶಕ ಡಾ.ಸುಬ್ರಾಯಭಟ್ ತಿಳಿಸಿದರು. ಏಪ್ರಿಲ್, ಮೇ, ಜೂನ್ನಲ್ಲಿ 23 ಕೋಟಿ ನಷ್ಟ ಉಂಟಾಗಿದೆ. ಆದರೂ ರೈತರಿಗೆ ಯಾವುದೇ ಬಟವಾಡೆ ನಿಲ್ಲಿಸಿಲ್ಲ ಎಂದರು.